b'\n_START_ARTICLE_\nViron kommunistinen puolue\n_START_PARAGRAPH_\nViron Kommunistinen Puolue (viroksi Eestimaa Kommunistlik Partei, lyh. EKP) oli Virossa vuosina 1920\xe2\x80\x931990 toiminut kommunistinen puolue. Se perustettiin, kun Ven\xc3\xa4j\xc3\xa4n kommunistisen puolueen (bol\xc5\xa1evikit) Viron osasto j\xc3\xa4rjestettiin uudelleen Kominternin itsen\xc3\xa4iseksi jaostoksi vuonna 1920. Puolueen toiminta kiellettiin Virossa vuonna 1924 vallankaappausyrityksen j\xc3\xa4lkeen._NEWLINE_Uusi vaihe Viron kommunisteilla alkoi kes\xc3\xa4ll\xc3\xa4 1940. Neuvostoliitto miehitti kes\xc3\xa4kuun puoliv\xc3\xa4liss\xc3\xa4 1940 Baltian maat. Miehityksen seurauksena porvarillisen Viron aika p\xc3\xa4\xc3\xa4ttyi. T\xc3\xa4ll\xc3\xb6in Viron kommunistinen puolue nousi maan alta 4. hein\xc3\xa4kuuta 1940 johtajinaan Karl S\xc3\xa4re ja Johannes Lauristin. Puolueen johtoon valittiin virallisesti 27. elokuuta ensimm\xc3\xa4iseksi sihteeriksi Karl S\xc3\xa4re ja toiseksi sihteeriksi Nikolai Karotamm. Siin\xc3\xa4 vaiheessa muut poliittiset puolueet Virossa oli kielletty._NEWLINE_Neuvostovalta palasi Viroon syksyll\xc3\xa4 1944, kun Neuvostoliiton joukot tunkeutuivat Viroon saksalaisten per\xc3\xa4\xc3\xa4ntyess\xc3\xa4 Virosta. Sen j\xc3\xa4lkeen Viron kommunistinen puolue Nikolai Karotammin johdolla nousi valtaan. Viron neuvostolaistaminen sai nyt jatkoa. Vuonna 1946 puolueessa oli noin 7 000 j\xc3\xa4sent\xc3\xa4, joista ven\xc3\xa4l\xc3\xa4isi\xc3\xa4 52%, ven\xc3\xa4j\xc3\xa4nvirolaisia 21% ja Viron virolaisia 27%._NEWLINE_Kev\xc3\xa4\xc3\xa4ll\xc3\xa4 1949 alkoi Neuvosto-Viron lehdist\xc3\xb6ss\xc3\xa4 my\xc3\xb6s ankara hy\xc3\xb6kk\xc3\xa4ys \xe2\x80\x9dporvarillis-estetisoivaa, ep\xc3\xa4is\xc3\xa4nmaallista\xe2\x80\x9d kulttuuria ja monia sen edustajia vastaan. Lopputuloksena oli se, ett\xc3\xa4 puolueen ensimm\xc3\xa4inen sihteeri Nikolai Karotamm erotettiin puolueen johdosta 8. keskuskomitean t\xc3\xa4ysistunnossa maaliskuussa 1950. Erottamisten takana oli Neuvostoliiton keskusjohto ja Karotammin tilalle valittiin Ivan K\xc3\xa4bin, puolueen silloinen ideologiasihteeri, joka oli uutterasti paljastanut \xe2\x80\x9dporvarillisia nationalisteja\xe2\x80\x9d. Ep\xc3\xa4ilem\xc3\xa4tt\xc3\xa4 Karotammin syrj\xc3\xa4ytt\xc3\xa4misen p\xc3\xa4\xc3\xa4tekij\xc3\xb6it\xc3\xa4 oli ollut tyytym\xc3\xa4tt\xc3\xb6myys maatalouspolitiikkaan eli Karotammin alkuper\xc3\xa4isten suunnitelmien mukaisen kollektivisoinnin hitaus._NEWLINE_EKP oli ainoa sallittu puolue Viron sosialistisessa neuvostotasavallassa. Se oli Neuvostoliiton kommunistisen puolueen NKP:n j\xc3\xa4senj\xc3\xa4rjest\xc3\xb6. Puolueella oli enimmill\xc3\xa4\xc3\xa4n 120\xc2\xa0000 j\xc3\xa4sent\xc3\xa4, melkein 10\xc2\xa0prosenttia Viron asukkaista._NEWLINE_Vuonna 1990 puolue hajosi kahtia: enemmist\xc3\xb6 muodosti Viron vasemmistopuolueen (Eesti Vasakpartei, lyh. EVP), joka erosi NKP:sta, ja v\xc3\xa4hemmist\xc3\xb6 jatkoi toimintaa kommunistisen puolueen nimell\xc3\xa4, joka kiellettiin Neuvostoliiton vallankaappausyrityksen j\xc3\xa4lkeen.'